Tweelingsussies spoor mekaar aan tot suksesTanya en Lu-Ann Visser Lu-Ann het onderskeidings in Afrikaans, Engels, lewensoriëntering, besigheidstudies en visuele kunste. Tanya het onderskeidings in Engels, lewensoriëntering, rekeningkunde , besigheidstudies en ekonomie. Hulle ouers is André, ŉ apteker, en Annatjie, ŉ tuisteskepper. Die tweeling het hul ouers beskryf as hul rolmodelle vir hulle werksetiek en waardes. Tanya en Lu-Ann het by hulle geleer van betroubaarheid, perfeksionisme, doelgerigtheid, deursigtigheid en hardwerkendheid. Dit is duidelik dat hulle baie ŉ hegte gesin is wat lief is om tyd saam deur te bring. Hulle gee al die eer vir hul sukses aan die Here en die ondersteuning van hul ouers. Tanya is baie lief vir die buitelewe, hou van kook, fliek en om aktief te bly. Albei sussies het aan netbal en atletiek deelgeneem. Lu-Ann is lief vir skilder, teken, swem, lees en muurbal speel. In 2015 het sy uit 3 500 inskrywings in die Sanlam-kinderkunskompetisie ŉ sertifikaat verwerf. Oor mekaar sê hulle: Sy is my beste vriendin – ons is baie lief vir mekaar. Hulle erken hul persoonlikhede verskil dalk, maar hulle deel dieselfde lewensuitkyk en waardes. Hulle glo hulle het bygedra tot mekaar se sukses. “Ons deel nie net dieselfde voorkoms nie, maar ŉ intellektuele band van onskatbare waarde. Ons spoor mekaar beslis aan tot sukses. Ons verstaan mekaar op ŉ manier wat niemand anders kan nie. Laataandgesprekke, motivering, liefde en ondersteuning wat ons aanmekaar bied maak die pad na sukses bietjie makliker. Hulle glo dit is regtig waar dat tweelinge ŉ spesiale telepatie deel. Hulle lag nog lekker vir ŉ speltoets in gr. 3. Hulle sitplekke was ver uitmekaar, maar die toetsuitslae het gewys hoe hulle presies dieselfde woorde verkeerd gespel het. Die tweeling gaan die vakansie tuis as gesin saam geniet. Daarna gaan albei aan die Noordwes-Universiteit studeer. Tanya beoog ŉ graad in bedryfswiskunde en informatika, en daarna in aktuariële wetenskap. Sy wil ŉ aktuaris word. Lu- Ann beplan ŉ graad in finansiële rekenmeesterskap.